CELEX: 32018D0254
Language: da
Date: 2018-02-15 00:00:00
Title: Rådets afgørelse (EU) 2018/254 af 15. februar 2018 om indgåelse på Den Europæiske Unions vegne af Marrakeshtraktaten om fremme af adgang til offentliggjorte værker for personer, der er blinde eller synshæmmede eller på anden måde har et læsehandicap

21.2.2018   
            
            
               DA
            
            
               Den Europæiske Unions Tidende
            
            
               L 48/1
            
         RÅDETS AFGØRELSE (EU) 2018/254
   af 15. februar 2018
   om indgåelse på Den Europæiske Unions vegne af Marrakeshtraktaten om fremme af adgang til offentliggjorte værker for personer, der er blinde eller synshæmmede eller på anden måde har et læsehandicap
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde, særlig artikel 114 sammenholdt med artikel 218, stk. 6, litra a), nr. v),
   under henvisning til forslag fra Europa-Kommissionen,
   under henvisning til godkendelse fra Europa-Parlamentet (1), og
   ud fra følgende betragtninger:
   
               (1)
            
            
               Siden den 22. januar 2011 har Unionen i henhold til Rådets afgørelse 2010/48/EF (2) været bundet af De Forenede Nationers konvention om handicappedes rettigheder, hvis bestemmelser er blevet en integrerende del af Unionens retsorden.
            
         
               (2)
            
            
               Den 26. november 2012 bemyndigede Rådet Kommissionen til på Unionens vegne at forhandle om en international aftale inden for rammerne af Verdensorganisationen for Intellektuel Ejendomsret (WIPO) om bedre adgang til bøger for personer med læsebesvær.
            
         
               (3)
            
            
               Efter en vellykket afslutning på disse forhandlinger blev Marrakeshtraktaten om fremme af adgang til offentliggjorte værker for personer, der er blinde eller synshæmmede eller på anden måde har et læsehandicap (»Marrakeshtraktaten«), vedtaget den 27. juni 2013. Marrakeshtraktaten trådte i kraft den 30. september 2016.
            
         
               (4)
            
            
               I overensstemmelse med Rådets afgørelse 2014/221/EU (3) blev Marrakeshtraktaten undertegnet på Unionens vegne den 30. april 2014 med forbehold af dens indgåelse.
            
         
               (5)
            
            
               Marrakeshtraktaten opstiller et sæt internationale regler, som sikrer, at der på nationalt plan findes undtagelser fra og indskrænkninger i ophavsret til fordel for personer, der er blinde eller synshæmmede eller på anden måde har et læsehandicap. Marrakeshtraktaten tager også sigte på at muliggøre udveksling på tværs af grænserne af eksemplarer af offentliggjorte værker, som er fremstillet i tilgængeligt format i henhold til disse undtagelser fra eller indskrænkninger i ophavsret. Marrakeshtraktaten vil således fremme adgangen til offentliggjorte værker for målgruppepersoner i og uden for Unionen.
            
         
               (6)
            
            
               Europa-Parlamentets og Rådets forordning (EU) 2017/1563 (4) og Europa-Parlamentets og Rådets direktiv (EU) 2017/1564 (5), som gennemfører Unionens forpligtelser efter Marrakeshtraktaten, er den 13. september 2017 blevet vedtaget.
            
         
               (7)
            
            
               I henhold til Marrakeshtraktatens artikel 19, litra b), er for så vidt angår Unionen den faktiske dato for parts deltagelse i Marrakeshtraktaten tre måneder fra datoen for deponeringen af ratifikations- eller tiltrædelsesinstrumentet hos WIPO's generaldirektør. Det er hensigtsmæssigt at afstemme denne dato med datoen, fra hvilken medlemsstaterne skal have gennemført direktiv (EU) 2017/1564, og datoen, fra hvilken forordning (EU) 2017/1563 finder anvendelse. Deponeringen af ratifikationsinstrumentet bør derfor finde sted fra tre måneder inden den dato, fra hvilken medlemsstaterne skal have gennemført direktiv (EU) 2017/1564, og fra hvilken forordning (EU) 2017/1563 finder anvendelse.
            
         
               (8)
            
            
               Indgåelse af Marrakeshtraktaten henhører under Unionens enekompetence (6); Marrakeshtraktaten bør godkendes —
            
         VEDTAGET DENNE AFGØRELSE:
   Artikel 1
   Marrakeshtraktaten om fremme af adgang til offentliggjorte værker for personer, der er blinde eller synshæmmede eller på anden måde har et læsehandicap, godkendes herved på Unionens vegne.
   Marrakeshtraktatens tekst er knyttet til denne afgørelse.
   Artikel 2
   Formanden for Rådet udpeger den eller de personer, der er beføjet til på Unionens vegne at deponere det i Marrakeshtraktatens artikel 19, litra b), omhandlede ratificeringsinstrument.
   Deponeringen finder sted fra den 12. juli 2018.
   Artikel 3
   Denne afgørelse træder i kraft på dagen for vedtagelsen.
   
      Udfærdiget i Bruxelles, den 15. februar 2018.
      
         
            På Rådets vegne
         
         K. VALCHEV
         
            Formand
         
      
   
   
      (1)  Godkendelse af 18.1.2018 (endnu ikke offentliggjort i EUT).
   
      (2)  Rådets afgørelse 2010/48/EF af 26. november 2009 om Det Europæiske Fællesskabs indgåelse af De Forenede Nationers konvention om handicappedes rettigheder (EUT L 23 af 27.1.2010, s. 35).
   
      (3)  Rådets afgørelse 2014/221/EU af 14. april 2014 om undertegnelse på Den Europæiske Unions vegne af Marrakeshtraktaten om fremme af adgang til offentliggjorte værker for personer, der er blinde, synshæmmede eller på anden måde læsehandicappede (EUT L 115 af 17.4.2014, s. 1).
   
      (4)  Europa-Parlamentets og Rådets forordning (EU) 2017/1563 af 13. september 2017 om grænseoverskridende udveksling mellem Unionen og tredjelande af visse værker og andre frembringelser, der er beskyttet af ophavsret og beslægtede rettigheder, i tilgængeligt format til gavn for personer, der er blinde eller synshæmmede eller på anden måde har et læsehandicap (EUT L 242 af 20.9.2017, s. 1).
   
      (5)  Europa-Parlamentets og Rådets direktiv (EU) 2017/1564 af 13. september 2017 om visse tilladte former for anvendelse af visse værker og andre frembringelser, der er beskyttet af ophavsret og beslægtede rettigheder, til gavn for personer, der er blinde eller synshæmmede eller på anden måde har et læsehandicap, og om ændring af direktiv 2001/29/EF om harmonisering af visse aspekter af ophavsret og beslægtede rettigheder i informationssamfundet (EUT L 242 af 20.9.2017, s. 6).
   
      (6)  Domstolens udtalelse af 14. februar 2017, 3/15, ECLI:EU:C:2017:114.